Ocitanie: nassude la Academie de lenghe ocitane in Val d’Aran
E à sît a Viella, capitâl de Val d’Aran, la Academie de Lenghe Ocitane, il gnûf organisim che al lavorarà intal cjamp de codificazion di cheste lenghe che, te sô varietât locâl (ven a dî l’aranês), e je couficiâl inte valade pirenaiche che e je part dal Principât di Catalogne. Cun di fat, l’ocitan, che al è fevelât massime intal Sud dal stât francês e tes valadis alpinis dal Piemont (ma ancje intun pâr di comunitâts in Ligurie e in Calabrie), al gjolt di un status di uficialitât dome inta cheste aree de Catalogne. A meti sù la Academie a son stâts il Consei Gjenerâl di Aran e l’Istitût di Studis Ocitans. Il compit di chest organisim al è chel di lâ indenant cul lavôr di codificazion linguistiche inviât dal Consei de Lenghe Ocitane. In particolâr, daspò dal lavôr fat su la grafie e su lis regulis ortografichis, si trate di stâi daûr ae gramatiche, ai neologjisims e ae produzion di materiâi par judâ a scrivi par ocitan. La Academie, dut câs, e varà ancje il compit di sburtâ lis istituzions a difindi e a promovi la lenghe ocitane in dutis lis regjons là che e je fevelade.
fur_Latn fur_Latn